b'\n_START_ARTICLE_\nCoste\xc8\x99ti, Storojine\xc8\x9b\n_START_SECTION_\nIstorie\n_START_PARAGRAPH_\nLocalitatea Coste\xc8\x99ti a f\xc4\x83cut parte \xc3\xaenc\xc4\x83 de la \xc3\xaenfiin\xc8\x9bare din regiunea istoric\xc4\x83 Bucovina a Principatului Moldovei. Prima atestare documentar\xc4\x83 dateaz\xc4\x83 din anul 1608._NEWLINE_\xc3\x8en ianuarie 1775, ca urmare a atitudinii de neutralitate pe care a avut-o \xc3\xaen timpul conflictului militar dintre Turcia \xc8\x99i Rusia (1768-1774), Imperiul Habsburgic (Austria de ast\xc4\x83zi) a primit o parte din teritoriul Moldovei, teritoriu cunoscut sub denumirea de Bucovina. Dup\xc4\x83 anexarea Bucovinei de c\xc4\x83tre Imperiul Habsburgic \xc3\xaen anul 1775, localitatea Coste\xc8\x99ti a f\xc4\x83cut parte din Ducatul Bucovinei, guvernat de c\xc4\x83tre austrieci, f\xc4\x83c\xc3\xa2nd parte din districtul St\xc4\x83ne\xc8\x99tii de Jos (\xc3\xaen german\xc4\x83 Unterstanestie)._NEWLINE_Dup\xc4\x83 Unirea Bucovinei cu Rom\xc3\xa2nia la 28 noiembrie 1918, satul Coste\xc8\x99ti a f\xc4\x83cut parte din componen\xc8\x9ba Rom\xc3\xa2niei, \xc3\xaen Plasa Flondoreni a jude\xc8\x9bului Storojine\xc8\x9b. Pe atunci, majoritatea popula\xc8\x9biei era format\xc4\x83 din ucrainieni. \xc3\x8en perioada interbelic\xc4\x83, a func\xc8\x9bionat aici Societatea pentru cultur\xc4\x83 "Sentinela r\xc4\x83z\xc4\x83\xc8\x99easc\xc4\x83" ._NEWLINE_Ca urmare a Pactului Ribbentrop-Molotov (1939), Bucovina de Nord a fost anexat\xc4\x83 de c\xc4\x83tre URSS la 28 iunie 1940. Bucovina de Nord a reintrat \xc3\xaen componen\xc8\x9ba Rom\xc3\xa2niei \xc3\xaen perioada 1941-1944. La 5 iulie 1941, armata rom\xc3\xa2n\xc4\x83 a reintrat \xc3\xaen sat, iar localnicii ucraineni, fo\xc8\x99ti membri ai L.A.N.C., i-au adunat pe evrei \xc8\x99i au chemat apoi armata, care i-a executat \xc3\xaentr-un c\xc3\xa2mp, \xc3\xaen apropierea casei unui oarecare Honceruc. Au fost uci\xc8\x99i atunci un num\xc4\x83r de 360 p\xc3\xa2n\xc4\x83 la 420 de evrei; scriitorul Marius Mircu men\xc8\x9bioneaz\xc4\x83 numele a 33 de familii totaliz\xc3\xa2nd 105 persoane care au fost asasinate la Coste\xc8\x99ti ._NEWLINE_\xc3\x8en anul 1944, Bucovina de Nord a fost reocupat\xc4\x83 de c\xc4\x83tre URSS \xc8\x99i integrat\xc4\x83 \xc3\xaen componen\xc8\x9ba RSS Ucrainene. \xc3\x8encep\xc3\xa2nd din anul 1991, satul Coste\xc8\x99ti face parte din raionul Storojine\xc8\x9b al regiunii Cern\xc4\x83u\xc8\x9bi din cadrul Ucrainei independente. Conform recens\xc4\x83m\xc3\xa2ntului din 1989, num\xc4\x83rul locuitorilor care s-au declarat rom\xc3\xa2ni plus moldoveni era de 5 (3+2), adic\xc4\x83 0,34% din popula\xc8\x9bia localit\xc4\x83\xc8\x9bii . \xc3\x8en prezent, satul are 1.244 locuitori, preponderent ucraineni.'